Frygt er en naturlig reaktion på noget, der er farligt. Angst er en tillært frygt, der er blevet automatiseret i hjernen.
Alle nerveimpulser fra vores sanser sendes til hjernen, hvor de bliver tjekket af amygdala, der er hjernens vagtcentral. Er der noget, vi skal være bange for, noget, vi skal frygte, eller noget, som er farligt for vores overlevelse, sendes besked til hjernestammen om at kæmpe, flygte eller fryse. Denne frygtreaktion skal vi være glade for, for den er årsagen til, at vi har overlevet igennem evolutionen.
Hjernen husker disse frygtreaktioner, og når det sker flere gange, bliver det en automatiseret proces – en tillært frygtreaktion. På samme måde som at lære at cykle, der bliver en automatiseret proces – en tillært cykelreaktion. Nogle gange bliver der lagret en tillært frygtreaktion på noget, der reelt ikke er farligt. Det er angst.